K O R R A L D U S

Haapsalu,			           12. aprill 2013 nr 242

Maa maksumuse määramise akti 
kinnitamine ja kompensatsiooni määramine

Haapsalu Linnavalitsus tagastas 03.04.2013 korraldusega nr 222 Haapsalu linnas Tallinna mnt 28 maaüksuse koosseisu 1327 m2 endise kinnistu nr 666 asunud õigusvastaselt võõrandatud maad ja alustas tagastamata 507 m2 maa kompenseerimismenetlust. Maa ei kuulu tagastamisele maareformi seaduse § 6 lõige 2 punkt 3. Linnavalitsuse maakorraldusosakonna juhataja Anu Ulm´i poolt on 04.04.2013 koostatud “Õigusvastaselt võõrandatud maa maksumuse määramise akti nr 3”. Vaadanud läbi õigusvastaselt võõrandatud vara tagastamise toimiku nr 5181 materjalid ja juhindudes omandireformi aluste seadusest, maa hindamise seaduse § 9 lg 5, Vabariigi Valitsuse 13.juuli 1993 määrusega nr 216 kinnitatud “Õigusvastaselt võõrandatud vara eest kompensatsiooni määramise korrast”, kohaliku omavalitsuse korralduse seaduse § 6 lg 3 p 1, § 30 lg 1 p 3, Haapsalu põhimääruse § 35 lg 1 p 2 ja haldusmenetluse seadusest Haapsalu Linnavalitsus

k o r r a l d a b:

1.	Kinnitada vara toimiku nr 5181 materjalide alusel 04.04.2013 koostatud akt nr 3 ”Õigusvastaselt võõrandatud maa maksumuse määramine” Villem Ingelmannile (Iilingule) kuulunud õigusvastaselt võõrandatud (asukoht Tallinna mnt 28, Haapsalu; kinnistu nr 666, suurus 806 ruutsülda) ja tagastamisele mittekuuluva maa, 507 m2 maa maksumuse kohta.
2.	Määrata kompensatsioon käesoleva korralduse punktis 1 märgitud m2  õigusvastaselt võõrandatud maa eest summas 491.00 (nelisada üheksakümmend üks) eurot, millest ½ s.o. 246.00 (kakssada nelikümmend kuus) eurot Märt Silmer ja ½ s.o. 245.00 (kakssada nelikümmend viis) eurot Lauri Rool nimele. 
3.	Kompenseeritav summa makstakse vastavalt Vabariigi Valitsuse 13.07.1993 määrusega nr 216 kinnitatud „Õigusvastaselt võõrandatud vara eest kompensatsiooni määramise korra“ punktile 37 Rahandusministeeriumi poolt Märt Silmerile ja Lauri Roolile välja ühekordse maksena.
4.	Kohustada Märt Silmerit ja Lauri Rooli vastavalt Vabariigi Valitsuse 13.07.1993 määrusega nr 216 kinnitatud „Õigusvastaselt võõrandatud vara eest kompensatsiooni määramise korra“ punktile 34 kuue kuu jooksul, arvates käesoleva korralduse teatavakstegemisest, esitama Haapsalu Linnavalitsusele vormikohased avaldused kompensatsiooni ülekandmiseks nende arvele. Kui õigustatud subjektid ei saa nimetatud tähtaja jooksul mõjuvatel põhjustel esitada kompensatsiooni väljamaksmise avaldusi, peavad nad sellest enne tähtaja möödumist teatama Haapsalu Linnavalitsusele ja taotlema tähtaja pikendamist, näidates ära takistavad põhjused ja esitades tõendid nende olemasolu kohta. Kui linnavalitsus loeb esitatud põhjused mõjuvateks, pikendab ta kompensatsiooni vastuvõtmise tähtaega. Kui linnavalitsus leiab, et kompensatsiooni tähtajaks vastuvõtmata jätmise põhjused ei ole mõjuvad või on tõendamata, annab ta korralduse tähtaja pikendamise taotluse rahuldamata jätmise kohta, teatades sellest taotlejatele. 
5.	Korraldus jõustub teatavakstegemisest.
6.	Korraldus avalikustada linnavalitsuse kantseleis.
7.	Käesoleva korralduse peale võib esitada kaebuse vastavalt omandireformi aluste seaduse § 19 ühe kuu jooksul õigusvastaselt võõrandatud vara tagastamise ja kompenseerimise Lääne Maakonnakomisjonile või esitada kaebuse Tallinna Halduskohtule halduskohtumenetluse seadustikus sätestatud korras kahe kuu jooksul korralduse teatavakstegemisest.

Urmas Sukles
Linnapea			Erko Kalev
			Linnasekretär